Diari Oficial de la Generalitat Valenciana


Sumari del DOGV 5993, del 15-04-2009 (2009/3775)

RESOLUCIÓ de 2 d'abril de 2009, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del conveni marc entre la Generalitat, mitjançant la Conselleria de Medi Ambient, Aigua, Urbanisme i Habitatge, i l'entitat Ecovidrio.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5993

Data del DOGV
:   15-04-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/3775


Data del document
:   02-04-2009

Organisme emissor
:   Conselleria de Presidència

Tipus de document
:   Resolució

Descriptors 

:   * Conselleria Medi Ambient, Aigua, Urbanisme i Vivenda
    * cooperació administrativa
    * societat sense fins de lucre
    * gestió de residus
    * producte d'envasament

RESOLUCIÓ de 2 d'abril de 2009, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del conveni marc entre la Generalitat, mitjançant la Conselleria de Medi Ambient, Aigua, Urbanisme i Habitatge, i l'entitat Ecovidrio.  
 [2009/3775]  
La Generalitat, mitjançant la Conselleria Medi Ambient, Aigua, Urbanisme i Habitatge, i l'entitat Ecovidrio han subscrit, després de la tramitació prèvia reglamentària, el 19 de febrer de 2009, un conveni marc.  
En compliment del que establix l'article 3.4 del Decret 20/1993, de 8 de febrer, del Consell, cal publicar en el Diari Oficial de la Comunitat Valenciana l'esmentat conveni, que ha quedat en el Registre de Convenis de la Generalitat amb el número 0365/2009, i que figura com a annex d'esta resolució.  
València, 2 d'abril de 2009.- El director general de Relacions amb les Corts i Secretariat del Consell: Ángel Mompó Romero.  
Conveni marc entre la Generalitat, mitjançant la Conselleria de Medi Ambient, Aigua, Urbanisme i Habitatge, i l'entitat ecovidrio  
València, 19 de febrer de 2009  
Reunits  
D'una part, José Ramón García Antón, conseller de Medi Ambient, Aigua, Urbanisme i Habitatge de la Generalitat d'acord amb el Decret 8/2007, de 28 de juny, del president de la Generalitat, pel qual es nomenen vicepresidents, consellers, secretari i portaveu del Consell, i expressament facultat per a aquest acte per Acord del Consell de data 6 de febrer de 2009.   
D'una altra part, Javier Puig de la Bellacasa Alberola, director general, en nom i representació, de l'entitat Ecovidrio -Sociedad Ecológica para el Reciclado de los Envases de Vidrio, NIF G-81312001 i domicili social al carrer General Oráa, 3, 2n de Madrid, societat constituïda sense ànim de lucre en data 21 de setembre de 1995 segons l'acta fundacional subscrita davant del notari de l'Il·lustre Col·legi de Madrid, Sr. Roberto Blanquer Uberos, i inscrita en el Ministeri de Justícia i Interior, Secció d'Associacions, per raó de la resolució de data 16 de febrer de 1996 amb el número nacional 160.493. Fa ús d'apoderament conferit en favor seu mitjançant escriptura atorgada en data 12 de desembre de 1996.  
Ambdós reconeixen mútuament la capacitat legal necessària per a subscriure aquest conveni i amb aquest fi.  
Exposen  
Primer. Que la Llei 11/1997, de 24 d'abril, d'envasos i residus d'envasos, incorpora a l'ordenament intern la Directiva 94/62/CE relativa als envasos i residus d'envasos, i estableix les normes per a la gestió d'aquests. El Reial decret 782/1998, de 30 d'abril, aprova el Reglament de desenvolupament i execució de la llei esmentada. Així mateix, el Reial decret 252/2006, de 3 de març, incorpora a l'ordenament intern els nous objectius de reciclatge i valorització establits en la Directiva 2004/12/CE.  
Segon. La referida llei té com a objecte prevenir i reduir l'impacte sobre el medi ambient dels envasos i la gestió dels residus d'envasos al llarg de tot el seu cicle de vida, i s'hi consideren envasos els així definits en l'article 2 de la llei 11/1997 esmentada i el seu reglament de desenvolupament.  
Tercer. D'acord amb la llei 11/1997, els envasadors i comerciants de productes envasats, o quan no siga possible identificar als anteriors, els responsables de la primera posada en el mercat dels productes envasats han de fer front a la gestió dels residus generats com a conseqüència d'aquesta posada en el mercat. Amb aquest fi han d'acollir-se necessàriament, amb caràcter general, a un sistema de depòsit, devolució i retorn, o bé eximir-se de les obligacions derivades d'aquest procediment quan participen voluntàriament en un sistema integrat de gestió d'envasos i residus d'envasos que garantisca el compliment dels objectius de reducció, reciclatge i valorització fixats en la llei.  
Quart. La Llei 11/1997 estableix que els sistemes integrats de gestió s'han de finançar mitjançant l'aportació pels envasadors d'una quantitat per cada producte envasat posat per primera vegada en el mercat, i preveu que aquests sistemes financen la diferència de cost entre el sistema ordinari de recollida, transport i tractament dels residus urbans a abocador controlat, i el sistema integrat de gestió de residus d'envasos. A aquest efecte, els sistemes integrats de gestió han de compensar les entitats locals que voluntàriament hi participen pels costos addicionals que, en cada cas, hagen efectivament de suportar, en els termes que s'establisquen en el conveni corresponents. Les aportacions econòmiques provocades per la posada en el mercat de productes envasats han de ser suficients per a cobrir com a mínim els esmentats costos addicionals, i, per tant, evitar riscos improcedents a aquestes entitats.  
Cinqué. Els sistemes integrats de gestió tenen com a finalitat la recollida periòdica d'envasos usats i residus d'envasos en el domicili del consumidor o els voltants i han de ser autoritzats per l'òrgan competent de la comunitat autònoma.  
Sisé. La societat Ecovidrio, constituïda sense ànim de lucre i amb la finalitat de tenir la condició d'entitat gestora d'un sistema integrat de gestió de residus d'envasos de vidre, amb la sol·licitud prèvia, va ser autoritzada per a implantar i gestionar un sistema integrat de gestió d'envasos usats i residus d'envasos de vidre en l'àmbit de la Comunitat Valenciana, per Resolució de 24 de juny de 1998, de la Direcció General de Qualitat Ambiental de la Conselleria de Medi Ambient de la Generalitat, la qual va ser renovada, una vegada finalitzada la vigència d'aquella, mitjançant la Resolució de 20 de juny de 2003, de la Direcció General d'Educació i Qualitat Ambiental de la Conselleria de Medi Ambient de la Generalitat.  
Set. D'acord amb el que disposen l'article 9 i concordants de la Llei 11/1997, de 24 d'abril, d'envasos i residus d'envasos, i del Reial decret 728/1998, de 30 d'abril, dictat en desenvolupament d'aquella, la participació de les entitats locals en els sistemes integrats de gestió de residus d'envasos i envasos usats s'ha de dur a terme mitjançant les comunitats autònomes a què pertanguen, quan aquestes tinguen aprovats plans de gestió de residus urbans, i acordar amb l'entitat autoritzada un conveni marc en què s'incloguen les condicions generals que s'han d'aplicar a tots els municipis de la comunitat autònoma.  
D'acord amb el que s'establisca en aquests convenis, les entitats locals es comprometen a realitzar la recollida selectiva dels residus d'envasos i envasos usats inclosos en el sistema integrat de gestió i al seu transport fins als centres de separació i classificació, centres de recuperació o, si és el cas, directament als de reciclatge o valorització. El sistema integrat de gestió estarà obligat a acceptar tots els residus d'envasos i envasos usats de la gestió dels quals és responsable, separats per materials, que li siguen lliurats per les entitats locals o, si és el cas, per la comunitat autònoma.  
Vuité. Que la Comunitat Valenciana disposa d'un Pla integral de residus aprovat per Decret 317/1997, de 24 de desembre, del Consell, en el qual s'indica que correspon a la Generalitat, mitjançant la conselleria competent en cada moment en matèria de medi ambient, acordar amb les entitats gestores dels sistemes integrats de gestió de residus d'envasos, un conveni marc.  
Així mateix, també es disposa dels plans zonals de residus urbans que engloben tots els municipis de la Comunitat Valenciana, aprovats d'acord amb els articles 28 i següents de la Llei 10/2000, de 12 de desembre, de residus de la Comunitat Valenciana, i, entre les matèries de desenvolupament dels quals es troba la recollida selectiva de residus urbans.  
L'execució d'aquests plans zonals, que es constitueixen com a instruments de desenvolupament i millora del Pla integral de residus, detallant i adaptant les previsions d'aquest a cada zona que delimiten, s'encarrega als consorcis constituïts per l'agrupació dels municipis que integren els esmentats plans zonals com a òrgans de govern d'aquests.  
Les entitats encarregades de l'execució de les previsions dels plans zonals de residus urbans a la Comunitat Valenciana són les següents: Consorci de la Zona I, Consorci de les Zones II, IV i V, Consorci de l'Àrea de Gestió 2 de les Zones III i VIII, Entitat Metropolitana per al Tractament de Residus (EMTRE), Consorci de les Zones VI, VII i IX, Consorci de l'Àrea de Gestió 1 de les Zones X, XI i XII, Consorci de l'Àrea de Gestió 2 de les Zones X, XI i XII, Consorci de la Zona XIII, Consorci de la Zona XIV, Consorci de la Zona XV, Ajuntament d'Alacant, Consorci de la Zona XVII i Consorci de la Zona XVIII.   
Entre les competències que assumeixen aquests consorcis es troben les de desenvolupar qualsevol línia d'actuació en relació amb les operacions de gestió de residus de competència municipal, com també aquelles altres per a les quals els deleguen les administracions públiques.  
Nové. Amb data 31 d'octubre de 2001 es va firmar el Conveni marc entre la Generalitat, mitjançant la Conselleria de Territori i Habitatge, i l'entitat Ecovidrio. La clàusula tretze establia un període de vigència de l'esmentat conveni marc coincident amb el de la renovació de l'autorització concedida per Resolució de la Direcció General d'Educació i Qualitat Ambiental de data 20 de juny de 2003 a l'entitat Ecovidrio.   
Desé. De conformitat amb el que s'ha exposat, sent aquesta l'única via per a instrumentar la participació voluntària de les entitats locals de la Comunitat Valenciana en el sistema integrat de gestió autoritzat a Ecovidrio i amb vista a complir els objectius de reciclatge o valorització establits en la Llei 11/1997, d'envasos i residus d'envasos, ambdues parts volen fixar en aquest conveni marc els drets i obligacions respectius pel que fa al desenvolupament d'un programa integral de recollida selectiva de residus d'envasos, selecció, reciclatge o valorització, en l'àmbit territorial de la Comunitat Valenciana, d'acord amb el que preveu al respecte l'autorització concedida a l'esmentada societat i les següents  
Clàusules  
Primera. Objecte  
Aquest conveni marc té com a objecte regular els compromisos de la Conselleria de Medi Ambient, Aigua, Urbanisme i Habitatge, de les entitats locals que voluntàriament s'adherisquen a aquest, com també de l'entitat Ecovidrio, pel que fa al funcionament del sistema integrat gestionat per Ecovidrio en l'àmbit territorial de la Comunitat Valenciana, amb la finalitat de garantir el compliment de la Llei 11/1997, de 24 d'abril, d'envasos i residus d'envasos i la resta de normativa que la desenvolupa i complementa, com també establir les condicions generals que han d'aplicar totes les entitats locals que participen en aquesta gestió i regular les condicions econòmiques que regiran les relacions entre les parts.  
En aquest sentit, en allò no previst en aquest conveni marc, cal ajustar-se al que disposa la Llei 11/1997, de 24 d'abril, d'envasos i residus d'envasos i la resta de normativa que la desenvolupa, com també als termes de l'autorització concedida a Ecovidrio, com a sistema integrat de gestió per a operar a la Comunitat Valenciana.  
Segona. Definicions  
A l'efecte d'aquest conveni, s'entén per:  
- Recuperador: l'agent econòmic dedicat a la recollida, la classificació, l'emmagatzemament, condicionament i comercialització de residus d'envasos per a la seua recuperació, reciclatge i altres formes de valorització.  
- Reciclador: l'agent econòmic que realitza operacions de transformació dels residus d'envasos, dins d'un procés de producció, per al seu fi inicial o per a altres fins.  
- Valoritzador: l'agent econòmic que realitza operacions d'aprofitament dels recursos continguts en els residus d'envasos, inclosa la incineració amb recuperació d'energia.  
- Estacions de transferència: llocs on s'emmagatzemen temporalment els residus d'envasos recollits dels contenidors tipus iglú, en espera d'acumular una quantitat tal que garantisca la viabilitat del seu transport fins a un centre de recuperació, reciclatge o valorització.  
- Centres de recuperació, reciclatge o valorització: llocs on es realitzen operacions de gestió de residus d'envasos anteriorment citades.  
Tercera. Actuacions objecte d'aquest conveni  
Les actuacions que s'han de dur a terme en l'àmbit d'aquest conveni marc són les que s'indiquen a continuació:  
3.1. Establir els compromisos necessaris per a garantir en l'àmbit de la Comunitat Valenciana el compliment dels objectius previstos en l'article 5 de la Llei 11/1997, de 24 d'abril, d'envasos i residus d'envasos, com també en la normativa posterior que els modifica.  
3.2. Regular les obligacions financeres del sistema integrat de gestió d'envasos usats i residus d'envasos de vidre que haurà de ser costejat íntegrament per Ecovidrio.  
3.3. Establir l'aportació econòmica que Ecovidrio ha de pagar a les entitats locals, d'acord amb el que preveu l'article 10.2 de la Llei 11/1997, de 24 d'abril, d'envasos i residus d'envasos. Aquesta aportació és la que es desenvolupa en l'annex III d'aquest conveni marc.  
3.4. Regular la participació voluntària de les entitats locals en el sistema integrat de gestió d'envasos i residus d'envasos de vidre autoritzat a Ecovidrio, com també establir els mecanismes per a la seua adhesió a aquest conveni marc que es detallen en l'annex I.  
3.5. Promoure el desenvolupament de sistemes de recollida selectiva d'envasos usats i residus d'envasos de vidre amb criteris d'acceptació social, eficiència tècnica i viabilitat ambiental i econòmica, tenint en compte les prescripcions establides en els plans zonals de residus urbans aprovats per la Conselleria de Medi Ambient, Aigua, Urbanisme i Habitatge, assegurant en tot cas, la universalitat d'aquest servei.  
3.6. Promoure la realització de campanyes d'informació i sensibilització ambiental per a augmentar el grau d'eficàcia en la recollida selectiva, com també articular la col·laboració de les parts en el seu desenvolupament, finançament i execució.  
3.7. Promoure el manteniment i la millora de la recollida selectiva d'envasos usats i residus d'envasos de vidre, com també la implantació de les infraestructures necessàries per a fer-ho en l'àmbit de la Comunitat Valenciana.  
3.8. Establir els fluxos d'informació entre la Conselleria de Medi Ambient, Aigua, Urbanisme i Habitatge, Ecovidrio i les entitats locals adherides a aquest.   
3.9. Promoure la prevenció en la generació dels residus d'envasos de vidre, com també la reducció de l'impacte ambiental generats.  
3.10. Establir els mecanismes per a garantir el reciclatge o la valorització dels residus d'envasos de vidre, d'acord amb el que preveu l'article 12 de la Llei 11/1997, de 24 d'abril, d'envasos i residus d'envasos.  
Quarta. Compromisos de la conselleria de medi ambient, aigua, urbanisme i habitatge  
La Conselleria de Medi Ambient, Aigua, Urbanisme i Habitatge es compromet, dins de l'àmbit de les seues competències i en els termes fixats en aquest conveni marc, a planificar, coordinar i col·laborar en el manteniment i la millora del sistema integrat de gestió de residus d'envasos de vidre juntament amb les entitats locals valencianes i Ecovidrio en el marc de les obligacions establides per la Llei 11/1997, de 24 d'abril, d'envasos i residus d'envasos i la resta de normativa aplicable, i en concret a:  
4.1. Establir els mecanismes necessaris per a facilitar que les entitats locals puguen adherir-se a aquest conveni marc, inclosa tant la informació i la difusió del seu contingut com la necessària cooperació i assessoria tècnica i jurídica. Aquestes adhesions han de ser degudament notificades a la Conselleria de Medi Ambient, Aigua, Urbanisme i Habitatge, la qual al seu torn les ha de comunicar a Ecovidrio, a l'efecte oportú.   
4.2. Garantir que les entitats locals reben les compensacions econòmiques que estableix la Llei 11/1997, de 24 d'abril, d'envasos i residus d'envasos, una vegada que s'hagen adherit en la forma que es detalla en l'annex II d'aquest conveni marc. Amb aquest efecte, les entitats locals poden requerir la intervenció, en qualitat d'àrbitre, de la Conselleria de Medi Ambient, Aigua, Urbanisme i Habitatge davant dels problemes que puguen sorgir en la recepció d'aquestes compensacions per part d'Ecovidrio, de conformitat amb el que estableix aquest conveni marc.  
4.3. Dissenyar i coordinar, en col·laboració amb Ecovidrio, amb els consorcis i amb les entitats locals adherides, mitjançant la comissió de seguiment, les campanyes d'informació i sensibilització que es consideren necessàries per a fer efectiva la recollida selectiva de residus d'envasos de vidre i complir als objectius de la Llei 11/1997, de 24 d'abril, d'envasos i residus d'envasos i la resta de normativa que la desenvolupa o modifica.  
4.4. Col·laborar amb les entitats locals per a facilitar el compliment de qualssevol altres obligacions establides en la Llei 11/1997, de 24 d'abril, d'envasos i residus d'envasos i la resta de normativa que la desenvolupa o modifica.  
4.5. Garantir el subministrament d'informació a Ecovidrio perquè aquesta entitat puga acreditar el compliment de les seues obligacions, incloses les activitats de recollida selectiva realitzades per les entitats locals. Així mateix, intercanviar amb les entitats locals i Ecovidrio qualsevol altra informació que siga d'interés per al desenvolupament i seguiment de les actuacions previstes en aquest conveni marc.  
4.6. Col·laborar amb les entitats locals en la posada en marxa de dispositius d'inspecció, control i policia ambiental per al seguiment de les obligacions i actuacions previstes en aquest conveni i dins de l'àmbit de les competències de la Conselleria de Medi Ambient, Aigua, Urbanisme i Habitatge.  
4.7. Intercanviar amb Ecovidrio i amb les entitats locals qualsevol altra informació d'interés per al correcte compliment de les mesures previstes, en particular les relatives als resultats que s'obtinguen en la recollida selectiva i gestió dels residus d'envasos de vidre a la Comunitat Valenciana.  
Cinquena. Compromisos de l'entitat ecovidrio  
En compliment de la legislació aplicable, tenint en compte els termes de l'autorització concedida a Ecovidrio per a implantar un sistema integrat de gestió d'envasos i residus d'envasos de vidre a la Comunitat Valenciana, aquesta entitat, en els termes d'aquest conveni marc es compromet a:  
5.1. Responsabilitzar-se de la gestió dels residus d'envasos de vidre derivats dels productes envasats posats en el mercat pels agents econòmics adherits a Ecovidrio, i poden realitzar aquesta gestió siga directament per mitjans propis, o siga mitjançant terceres empreses autoritzades. La naturalesa de la matèria dels residus d'envasos la gestió de la qual és responsabilitat d'Ecovidrio és la que consta en la Resolució de 3 de setembre de 2008 per la qual es renova la seua autorització per a la implantació i gestió d'un sistema integrat de gestió de residus d'envasos de vidre en l'àmbit territorial de la Comunitat Valenciana.  
5.2. Responsabilitzar-se de la gestió dels residus d'envasos i envasos usats de vidre derivats dels productes envasats posats en el mercat a través d'envasos industrials o comercials, quan aquests envasos estiguen adherits a Ecovidrio.   
5.3. Acceptar i fer-se càrrec de tots els residus d'envasos de vidre que li siguen lliurats per les entitats locals adherides, com també a gestionar-los posteriorment d'acord amb l'article 12 de la Llei 11/1997 i el Reial decret 782/1998.  
Aquest compromís inclou tant la recepció dels residus d'envasos de vidre transportats per les entitats locals, directament o indirectament, fins al centre de recuperació designat en l'annex III d'aquest conveni marc, com la recepció dels residus d'envasos de vidre que, procedents de les estacions de transferència, de les plantes de selecció o classificació de vidre, ecoparcs o plantes de valorització de residus urbans, siguen transportats fins a un centre de recuperació, reciclatge o valorització, sempre que les condicions del material recuperat complisquen les especificacions tècniques recollides en l'annex II.  
Ecovidrio garanteix la recollida selectiva de tots els residus d'envasos de vidre durant un període no superior a sis mesos a partir de l'endemà de la publicació en el Diari Oficial de la Comunitat Valenciana, per a aquelles entitats locals que no hagen formalitzat la seua adhesió a aquest en aquest termini.   
5.4. Finançar el sistema integrat de gestió segons el que estableix l'article 10.2 de la Llei 11/1997, de 24 d'abril, d'envasos i residus d'envasos, i en l'esmentada Resolució de 3 de setembre de 2008, de la Direcció General per al Canvi Climàtic. A aquest efecte, les aportacions econòmiques realitzades per la posada en el mercat dels envasos han de ser suficients per a cobrir com a mínim els costos addicionals que hagen de suportar les entitats locals.  
5.5. Ecovidrio ha de finançar la diferència de cost entre el sistema ordinari de recollida, transport i tractament dels residus urbans a un abocador controlat i el sistema integrat de gestió, i pagar a les entitats locals valencianes les quantitats econòmiques corresponents, tot això de conformitat amb el que preveu l'article 10.2 de la Llei 11/1997 esmentada i d'acord amb les condicions establides en l'annex III d'aquest conveni marc.  
La transferència d'aquestes compensacions l'efectuarà Ecovidrio a les entitats locals per l'import de les factures emeses per aquestes, en el termini màxim de 30 dies naturals comptadors des de la data d'emissió d'aquestes acompanyades, de la documentació justificativa requerida. En el cas que Ecovidrio reba la documentació incompleta o mal emplenada, requerirà al consorci o entitat local la presentació dels justificants necessaris, i en aquest supòsit s'entendrà que el termini màxim de 30 dies comptarà des de la recepció de la documentació completa per part d'Ecovidrio.   
5.6. Efectuar el pagament dels imports previstos en cada cas en l'annex III a les entitats titulars de les plantes de selecció i classificació de vidre, dels ecoparcs i, si és el cas, a les plantes de valorització de RU en el termini màxim de 30 dies naturals des de la recepció de la factura o certificat, si és el cas, acompanyat de la documentació justificativa. En el cas que les instal·lacions esmentades siguen de titularitat pública, el pagament dels imports indicats podrà realitzar-se a l'entitat que l'administració titular designe expressament.  
5.7. En el cas que les entitats locals hagen optat per encarregar la gestió integral de la recollida selectiva de residus d'envasos de vidre a Ecovidrio, aquesta entitat haurà de prestar adequadament aquest servei, especialment pel que fa a la freqüència de buidatge dels contenidors tipus iglú, amb l'objectiu que no s'hi produïsquen desbordaments. L'esmentada gestió integral inclou les operacions de recollida i transport del vidre, com també la instal·lació dels contenidors de recollida selectiva de residus de vidre, neteja, manteniment i reparació dels contenidors tipus iglú.  
5.8. Amb independència que la gestió integral de la recollida selectiva siga realitzada o no per Ecovidrio, aquesta entitat es compromet a la reposició dels contenidors tipus iglú de vidre de les entitats locals adherides, al final de la vida útil d'aquests o quan aquests es troben en un estat de deteriorament tal que n'aconselle la reposició, i no escau, en conseqüència, el pagament de cap compensació econòmica en concepte d'amortització a les entitats locals.  
5.9. Complir, en l'àmbit territorial de la Comunitat Valenciana, els objectius de reducció, reciclatge i valorització fixats en la Llei 11/1997, de 24 d'abril, d'envasos i residus d'envasos i la resta de normativa que la desenvolupa o modifica.  
5.10. Garantir el reciclatge o qualsevol altra forma de valorització dels residus d'envasos de vidre recollits selectivament, atenent a les especificacions tècniques que s'acompanyen en l'annex II d'aquest conveni marc. De la mateixa manera, Ecovidrio garanteix que les instal·lacions o els centres de recuperació, reciclatge i valorització de residus d'envasos de vidre designats per aquesta entitat han d'estar degudament autoritzats i han d'acceptar els residus d'envasos de vidre per al posterior reciclatge o valorització.  
5.11. Observar els principis d'equilibri territorial, d'universalitat del servei, com també els de proximitat i autosuficiència recollits en els plans zonals de residus urbans, donant prioritat de les instal·lacions de tractament ubicades en l'àmbit territorial de la Comunitat Valenciana, sempre que aquestes disposen de la capacitat suficient.  
5.12. Col·laborar en el disseny i desenvolupament d'actuacions destinades a campanyes d'informació, educació i sensibilització ambiental, com també fer-se'n càrrec del finançament, d'acord amb el que estableix l'annex III d'aquest conveni marc, a l'efecte d'augmentar el grau d'eficàcia en la recollida selectiva.  
Promoure la realització de campanyes d'informació, conscienciació ciutadana i sensibilització ambiental, per a augmentar el grau d'eficàcia en la recollida selectiva dels residus d'envasos de vidre, amb vista a facilitar l'èxit dels objectius pretesos. Amb aquest fi, hauran de participar en el finançament de campanyes de sensibilització en la forma i les quantitats establides en l'annex III d'aquest conveni marc, com també en l'autorització concedida per la Resolució de 3 de setembre de 2008, de la Direcció General per al Canvi Climàtic. Aquestes campanyes de sensibilització s'han de realitzar en l'àmbit territorial de la Comunitat Valenciana, i han d'anar dirigides tant als ciutadans com al sector Horeca (hostaleria, restauració, catering), i s'han de fer en castellà i valencià.   
Aquestes campanyes de sensibilització han de ser aprovades per la comissió de seguiment que es desenvolupa en la clàusula deu d'aquest conveni marc i es podran coordinar amb les campanyes de comunicació d'altres SIG de residus d'envasos i de RAEE. El finançament requerit ha de cobrir, una vegada acabe la campanya anual de sensibilització, un estudi posterior d'avaluació dels resultats obtinguts i una presentació de propostes de millora per a la campanya següent.   
5.13. Subministrar a la Conselleria de Medi Ambient, Aigua, Urbanisme i Habitatge, de conformitat amb el que estableix la Resolució de 3 de setembre de 2008, de la Direcció General per al Canvi Climàtic, la informació relativa al funcionament del sistema integrat de gestió autoritzat en l'àmbit de la Comunitat Valenciana a Ecovidrio   
5.14. Ecovidrio accepta des de la firma d'aquest conveni marc l'adhesió de totes i cadascuna de les entitats locals mitjançant la firma del corresponent protocol d'adhesió previst en l'annex I, com també les renovacions dels protocols d'adhesió subscrits per raó de l'anterior conveni marc efectuades de conformitat amb el que estableix la clàusula setena d'aquest conveni.  
5.15. Contactar amb les entitats locals de nova incorporació a la recollida selectiva de residus d'envasos i envasos usats de vidre en el moment en què la Conselleria de Medi Ambient, Aigua, Urbanisme i Habitatge li trasllade el protocol d'adhesió previst en l'annex I, sempre que opten per la realització d'una gestió directa, a l'efecte de remetre els models de plantilles que han d'adjuntar a les factures pels conceptes establits en l'annex III.  
Sisena. Compromisos de les entitats locals  
Dins de l'àmbit de les seues competències, les entitats locals han d'assumir, mitjançant l'adhesió a aquest conveni marc, els compromisos següents:  
6.1. Acceptar formalment les condicions establides en aquest conveni marc i, en particular, aquelles contingudes en l'annex III.  
6.2. Comunicar, mitjançant la firma del protocol d'adhesió previst en l'annex I, i en la forma i els terminis pertinents, la forma de participació en el sistema integrat de gestió, que podrà dur-se a terme de les maneres següents:  
- Realitzant la gestió integral de la recollida selectiva dels residus d'envasos de vidre, a través d'una entitat diferent d'Ecovidrio. Per tant, les entitats locals assumiran la responsabilitat de recollir i transportar el vidre fins a la instal·lació receptora que figura en l'annex III d'aquest conveni marc, com també la de mantenir, netejar i reparar els contenidors tipus iglú adscrits a aquest servei.   
- Encarregant la gestió integral de la recollida selectiva de residus d'envasos de vidre a Ecovidrio, qui haurà de realitzar les operacions de recollida i transport dels residus d'envasos de vidre, com també el manteniment, la neteja i la reparació dels contenidors tipus iglú.   
No obstant això, les entitats locals poden canviar de modalitat de gestió durant la vigència d'aquest conveni marc, sempre que siga comunicat per escrit a Ecovidrio. Aquest canvi s'ha de fer efectiu en el termini de tres mesos a partir de la data d'entrada de la sol·licitud en aquella entitat, tret que hi haja motius justificats que aconsellen l'efectivitat del canvi de l'alternativa de gestió en menor termini, situació que haurà de valorar Ecovidrio.  
6.3. Prestar, o vetlar perquè es preste adequadament, un servei de recollida selectiva dels residus d'envasos de vidre eficaç i eficient, especialment pel que fa a la freqüència de buidatge dels contenidors i a la resolució d'incidències. Amb aquest fi, els contenidors han d'estar emplaçats, en la via pública, en aquells llocs més idonis per a complir la seua funció.  
En cas de lliurament de contenidors per part de la Conselleria de Medi Ambient, Aigua, Urbanisme i Habitatge o Ecovidrio, les entitats locals es comprometen a acceptar els contenidors destinats a la recollida selectiva que els siguen lliurats i ubicar-los en la via pública a disposició dels ciutadans. Amb aquesta acceptació, en el cas que la gestió integral de la recollida selectiva dels residus d'envasos de vidre siga a través d'una entitat diferent d'Ecovidrio, assumeixen el manteniment integral, fins i tot les reparacions i reposicions, quan siguen necessàries, com també la neteja, dels contenidors lliurats.  
6.4. Acceptar la designació de la instal·lació receptora, la qual figura, per a cada consorci i entitat local, en l'annex III d'aquest conveni.  
6.5. Subministrar a la Conselleria de Medi Ambient, Aigua, Urbanisme i Habitatge, abans del 31 de març de l'any següent al període anual a què estiguen referides les dades, la informació sobre la quantitat de residus d'envasos i envasos usats de vidre recollits i lliurats al sistema integrat de gestió, tot això de conformitat amb les determinacions establides en l'Ordre de 5 de desembre de 2002, de la Conselleria de Medi Ambient, per la qual es regula el model de la declaració anual d'envasos i residus d'envasos.  
6.6. Aprovar els instruments necessaris a l'efecte d'aconseguir una millora contínua dels resultats i l'eficiència del sistema integrat de gestió, i permetre, amb aquest fi, la participació i la col·laboració de la Conselleria de Medi Ambient, Aigua, Urbanisme i Habitatge i d'Ecovidrio.  
6.7. Possibilitar la realització de campanyes d'informació i sensibilització ambiental en el seu àmbit territorial que s'emmarquen en les directrius fixades per la Conselleria de Medi Ambient, Aigua, Urbanisme i Habitatge a fi d'aconseguir l'activa i correcta participació ciutadana i del sector Horeca en la recollida de residus d'envasos de vidre.  
6.8. Efectuar les actuacions de control pertinents per a assegurar que totes les operacions de recollida selectiva es duguen a terme de forma adequada, i donar-ne compte a la comissió de seguiment d'aquest conveni quan aquesta última expressament ho sol·licite. Així mateix, es comprometen a prendre les mesures correctores necessàries en cas que es detecten desviacions o incompliments rellevants en l'àmbit de les operacions esmentades, com també a implantar les que, si és el cas, siguen aconsellades per la comissió de seguiment esmentada.  
6.9. Dictar o, si és el cas, adequar les ordenances sobre residus urbans, com també altres disposicions aplicables i, si escau, els contractes relatius a la gestió dels residus urbans, en aquells supòsits en què la gestió dels serveis siga indirecta, a fi de possibilitar el compliment de les obligacions contretes mitjançant l'adhesió a aquest conveni marc.  
Setena. Participació de les entitats locals  
L'adhesió de les entitats locals que voluntàriament vulguen adherir-se a aquest conveni marc queda subjecta a la realització dels tràmits següents:  
Primera adhesió  
1. Adopció per part del ple de la corporació d'un acord exprés que preveja els aspectes següents:  
a) Aprovació de la implantació, manteniment i millora de la recollida selectiva de residus d'envasos de vidre en el corresponent àmbit territorial.   
b) Acceptació de la totalitat de les condicions reflectides en aquest conveni marc.  
c) Autorització al president de la corporació a fi de la firma del protocol d'adhesió que figura en l'annex I, com també de la totalitat dels documents que es deriven de l'adhesió.  
2. En el cas que les entitats locals decidisquen que siga una entitat pública o un tercer privat qui perceba les corresponents compensacions econòmiques establides en l'annex III, derivades de l'adhesió a aquest conveni marc, haurà d'adjuntar un acord de delegació dels drets de facturació i cobrament en l'entitat designada de la qual se n'haurà de facilitar el nom, el domicili social i el número d'identificació fiscal.  
3. En el cas que els acords anteriors hagen sigut adoptats per la junta de govern, haurà de remetre's un document expedit per la secretaria de la corporació, acreditant la delegació de competències en aquest òrgan.  
4. Firma del protocol d'adhesió, el qual ha d'ajustar-se al model que figura en l'annex I.  
Tots els acords adoptats, com també el protocol d'adhesió firmat, han d'enviar-se a la Conselleria de Medi Ambient, Aigua, Urbanisme i Habitatge per duplicat exemplar.   
La Conselleria de Medi Ambient, Aigua, Urbanisme i Habitatge ha de notificar a Ecovidrio l'adhesió de cada nou consorci o entitat local participant, i remetre-li un exemplar del protocol d'adhesió degudament emplenat i subscrit; un altre exemplar ha de quedar en poder de la direcció general competent.   
Els protocols d'adhesió han d'entrar en vigor a la firma i tindran una duració inicial fins al final de la vigència d'aquest conveni marc, i queden automàticament renovats en tots els seus termes en el cas de pròrroga d'aquest, de conformitat amb el que estableix la clàusula tretze, excepte en el cas que el consorci o l'entitat local adherida adopte acord exprés en sentit contrari mitjançant el ple, en el termini màxim de tres mesos a partir de l'endemà que reba la comunicació d'aquest pròrroga per part de la Conselleria de Medi Ambient, Aigua, Urbanisme i Habitatge. En aquest cas, ha de ser remés el certificat de l'acord plenari adoptat a la Conselleria de Medi Ambient, Aigua, Urbanisme i Habitatge en el termini màxim de quinze dies naturals comptadors a partir de l'endemà de l'adopció.  
Renovació de l'adhesió  
La renovació d'adhesió de les entitats locals que voluntàriament desitgen adherir-se a aquest conveni marc ha de quedar subjecta a la realització dels tràmits següents:  
Aquelles entitats locals que hagen formalitzat la seua adhesió al Conveni marc subscrit en data 20 de desembre de 2004, entre la Generalitat, mitjançant la Conselleria de Medi Ambient i Ecovidrio, -DOGV núm. 4952, de 23/02/05-, han d'adoptar, per part del ple municipal, o, si és el cas, per la junta de govern local, si té les competències delegades, acord exprés que incloga l'acceptació de la totalitat de les condicions reflectides en aquest conveni marc.  
Aquest acord ha de ser remés a la Conselleria de Medi Ambient, Aigua, Urbanisme i Habitatge en el termini màxim de sis mesos a partir de l'endemà de la publicació en el Diari Oficial de la Comunitat Valenciana. En el cas que se supere aquest termini de sis mesos, s'entendrà resolt, en tots els seus termes, el protocol d'adhesió subscrit en el seu dia, i quedarà sense efecte la totalitat de drets i obligacions assumits per les parts per raó del conveni marc esmentat.   
En aquest sentit, les condicions econòmiques per als municipis que es troben en la situació esmentada en aquest punt seran aplicables des de l'entrada en vigor d'aquest conveni marc, sempre que adopten l'acord anteriorment esmentat i el remeten a la Conselleria de Medi Ambient, Aigua, Urbanisme i Habitatge en el termini màxim de sis mesos a partir de l'endemà de la publicació en el Diari Oficial de la Comunitat Valenciana.   
Vuitena. Facturació a ecovidrio  
8.1. Les entitats locals que formalitzen la seua adhesió a aquest conveni marc, percebran les compensacions econòmiques que la Llei 11/1997, de 24 d'abril, d'envasos i residus d'envasos estableix per a aquelles que participen en el sistema integrat de gestió autoritzat a Ecovidrio, en el cas que la gestió integral de la recollida selectiva no l'efectue Ecovidrio.  
8.2. A aquest efecte, les entitats locals adherides, o qui aquestes deleguen, han d'emetre, dins del mes següent al període mensual anterior, una factura a Ecovidrio, en la forma i per les quantitats establides en l'annex III d'aquest conveni marc, a les quals s'ha d'afegir l'IVA corresponent, de conformitat amb el que preveu la Resolució de 30 de setembre de 1998, de la Direcció General de Tributs, relativa a l'aplicació de l'impost sobre el valor afegit a determinades operacions efectuades en el marc dels sistemes integrats de gestió d'envasos usats i residus d'envasos, regulats en la Llei 11/1997, de 24 d'abril, d'envasos i residus d'envasos, per les entitats de gestió dels referits sistemes i altres agents econòmics.  
8.3. De forma alternativa al que es preveu anteriorment, i en el cas que la prestació dels serveis de recollida selectiva de residus d'envasos de vidre, la realitze una entitat pública o privada diferent de la pròpia entitat local o consorci, aquests últims podran, mantenint la responsabilitat que sobre la gestió de residus d'envasos els atribueixen l'article 9.1 de la Llei d'envasos i la resta de legislació vigent, comunicar a Ecovidrio la realització de la facturació per aquell tercer, després de la delegació expressa prèvia en aquella entitat a través del ple municipal dels drets de facturació i cobrament derivats de l'adhesió a aquest conveni marc.  
A partir d'aquest moment, l'emissió de factures i presentació de la documentació justificativa necessària, la realitzarà directament l'entitat designada a aquest efecte. Qualsevol modificació haurà de ser aprovada a través del ple de la corporació, i comunicada per l'entitat local a la Conselleria de Medi Ambient, Aigua, Urbanisme i Habitatge i a Ecovidrio, en el termini màxim de quinze dies naturals a què es produïsca aquest canvi.  
Les designacions que ja hagen sigut comunicades a la Conselleria de Medi Ambient, Aigua, Urbanisme i Habitatge i a Ecovidrio, en execució del Conveni marc subscrit en data 20 de desembre de 2004, entre la Generalitat, mitjançant la Conselleria de Medi Ambient i Ecovidrio, es consideraran prorrogades a l'efecte anterior, excepte comunicació en contra realitzada a la Conselleria de Medi Ambient, Aigua, Urbanisme i Habitatge i a Ecovidrio.  
8.4. En el cas que les entitats locals opten perquè siga Ecovidrio qui es faça càrrec de la gestió integral de la recollida selectiva de residus d'envasos de vidre, això implicarà que el cost addicional d'aquesta gestió respecte del sistema ordinari de gestió dels residus urbans serà assumit directament per Ecovidrio, per la qual cosa les entitats locals no facturaran a Ecovidrio cap import.   
Novena. Pagament a les entitats locals  
Les entitats locals que opten per realitzar la gestió de forma directa percebran les esmentades compensacions econòmiques des de la data de firma, sempre que estiga degudament emplenat i subscrit el protocol d'adhesió establit en l'annex I.  
De la mateixa manera, han de posar en marxa els dispositius de control necessaris per a assegurar que totes les operacions es duen a terme de forma adequada i, en concret, per a assegurar la validesa dels elements que serveixen de base per al càlcul de l'aportació econòmica d'Ecovidrio. Així mateix, han de prendre totes les mesures correctores necessàries en el cas que es detecten desviacions o incompliments en l'àmbit d'aquestes operacions, i notificar a Ecovidrio qualsevol circumstància que tinga incidència sobre l'execució d'aquest conveni marc.  
Deu. Comissió de seguiment  
Amb la firma d'aquest conveni marc queda constituïda una comissió de seguiment per a coordinar les actuacions de les parts firmants en el desenvolupament del conveni. La comissió de seguiment estarà formada pels membres següents, amb veu i vot:  
Presidència: el director general per al Canvi Climàtic de la Conselleria de Medi Ambient, Aigua, Urbanisme i Habitatge, o persona que designe.  
Vocals:   
- 1 representant de la Conselleria de Medi Ambient, Aigua, Urbanisme i Habitatge, qui exercirà la secretaria de la Comissió.   
- 2 representants de les entitats locals adherides al conveni marc.   
- 2 representants d'Ecovidrio.   
En tot cas, els membres de la comissió de seguiment poden estar eventualment assistits per consellers tècnics, econòmics o jurídics. Així mateix, han de nomenar-se suplents dels membres de la comissió de seguiment.  
La comissió de seguiment es reunirà ordinàriament dues vegades l'any, sense perjudici de les reunions extraordinàries que es puguen efectuar a petició de qualsevol de les parts firmants del conveni, amb l'aprovació prèvia del president de la comissió.  
A la comissió de seguiment se li atribueixen les funcions següents:  
- Constituir-se com a via de participació per a totes aquelles entitats locals que formalitzen la seua adhesió a aquest conveni marc.   
- Resoldre quantes qüestions tècniques, interpretatives o pràctiques, plantejades per les parts, se susciten en el curs del compliment d'aquest conveni marc, amb la finalitat d'aconseguir solucions de consens als problemes que puguen sorgir.   
- Estudiar, valorar i proposar nous criteris, o modificar els existents, relatius a la prestació del servei de recollida selectiva de residus d'envasos de vidre.   
- Vetlar per la unificació de criteris en el sistema d'emmagatzemament d'aquelles instal·lacions dependents de les entitats locals.   
- Supervisar les actuacions que es deriven de l'aplicació d'aquest conveni marc, de la seua interpretació o de les propostes de modificació, si escau. En aquest últim cas, qualsevol modificació d'aquest conveni que implique alguna alteració substancial del seu funcionament o de les condicions tant logístiques -les referides tant a l'assignació de les instal·lacions receptores de residus d'envasos de vidre per a cadascuna de les entitats locals, com a la incorporació o el canvi de les diferents instal·lacions receptores de residus d'envasos de vidre recollits en l'annex III- com econòmiques contingudes en aquest, s'haurà d'incorporar com a addenda, una vegada aprovada.   
- Aprovar els pressupostos i el contingut de les campanyes de conscienciació ciutadana i sensibilització social i acordar amb aquest fi l'import econòmic que es destinarà a cadascuna en funció de l'objectiu que es pretén i l'àmbit d'aplicació en què es desenvoluparà.   
- Estudiar qualsevol sol·licitud presentada per les entitats locals.   
Les decisions i els acords d'aquesta comissió es prendran pel vot favorable d'almenys la meitat dels membres representats en aquesta.   
El funcionament de la comissió de seguiment s'ha de regir pel que disposa el capítol II del títol II de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999, de 13 de gener.  
Onze. Transmissió de titularitat  
11.1. Les entitats locals que s'adherisquen a aquest conveni marc són titulars dels residus d'envasos de vidre des del moment que aquestes comencen a exercir, respecte d'aquests, directament o indirectament, les funcions de recollida, transport o emmagatzemament a través d'una entitat diferent d'Ecovidrio, i des del corresponent lliurament per part dels ciutadans. Això implica que a partir d'aquell moment les entitats locals assumeixen les responsabilitats de tota índole respecte a aquests.  
En aquest supòsit, Ecovidrio serà titular dels residus d'envasos de vidre en el moment en què se li lliuren en els centres de recuperació, reciclatge o valorització, o en les estacions de transferència, moment a partir del qual aquesta societat assumeix les responsabilitats sobre qualsevol menyscabament o pèrdua que patisquen aquests, com també dels danys que puguen derivar-se de les operacions de gestió d'aquests, incloent els causats a tercers i al medi ambient.  
11.2. Ecovidrio serà el titular dels residus d'envasos de vidre, des del moment en què efectue les operacions de recollida i transport d'aquests, en el cas que les entitats locals hagen optat per la gestió indirecta a través d'Ecovidrio. Aquesta recollida pot realitzar-la pels seus propis mitjans o a través d'un tercer autoritzat, i l'ha de realitzar des de la via pública en contenidor específic, des d'ecoparcs, des d'instal·lacions d'emmagatzemament temporal o valorització de residus urbans o des de qualssevol altres punts de lliurament proposats per les entitats locals, assumint qualsevol responsabilitat sobre qualsevol menyscabament o pèrdua que patisquen, com també dels danys que puguen derivar-se de les operacions de gestió d'aquests, incloent els causats a tercers i al medi ambient.  
Des del moment de la transferència de la titularitat, Ecovidrio, com a propietari dels residus d'envasos de vidre tindrà dret a percebre quants rendiments o fruits se'n deriven. Així mateix, Ecovidrio adquireix la responsabilitat de donar-los un destí final que possibilite el compliment dels objectius establits en la Ley 11/1997, d'envasos i residus d'envasos i la resta de normativa que la desenvolupe o modifique.  
Dotze. Penalitzacions  
Les parts acorden que, en el supòsit d'incompliment per part d'Ecovidrio de les obligacions derivades d'aquest conveni marc i que no siga determinant de la seua resolució, la Conselleria de Medi ambient, Aigua, Urbanisme i Habitatge podrà exigir una penalització del 2% sobre les quantitats que, en concepte d'aportació, haja de pagar Ecovidrio, durant el mes natural en què s'haja produït l'incompliment.  
Això sense perjudici del que disposa la clàusula catorze respecte de les causes de resolució i suspensió d'aquest conveni, i de les conseqüències derivades d'aquestes.  
Tretze. Entrada en vigor i duració del conveni  
Aquest conveni marc entra en vigor a la firma d'aquest i té una duració inicial fins al final de la vigència de l'autorització concedida en Resolució de 3 de setembre de 2008, de la Direcció General per al Canvi Climàtic, per la qual es renova l'autorització com a sistema integrat de gestió a Ecovidrio per a operar a la Comunitat Valenciana.  
En aquest sentit, aquest conveni marc, que deixa sense efecte el subscrit en data 20 de desembre de 2004, entre la Generalitat, mitjançant la Conselleria de Medi Ambient, i Ecovidrio (DOGV núm. 4952, de 23/02/05), i entrarà en vigor a la firma d'aquest, i el termini de vigència acaba el 20 de juny de 2013, data en què, així mateix, finalitzarà l'autorització concedida a Ecovidrio, com a sistema integrat de gestió d'envasos i residus d'envasos de vidre en l'àmbit de la Comunitat Valenciana.   
No obstant això, per a aquelles entitats locals que ja hagen formalitzat la seua adhesió al Conveni marc subscrit en data 20 de desembre de 2004, entre la Generalitat, a través de la Conselleria de Medi Ambient, i Ecovidrio, s'ha de preveure, en els termes i terminis previstos, el que recull la clàusula setena d'aquest conveni.  
En cas de renovació de l'autorització del sistema integrat de gestió, aquest conveni marc s'entendrà prorrogat per un nou termini de sis mesos, i es renovarà automàticament per períodes de la mateixa duració, excepte comunicació expressa en contra de la Conselleria de Medi Ambient, Aigua, Urbanisme i Habitatge o d'Ecovidrio realitzada almenys amb quinze dies naturals d'antelació a la data de terminació d'aquest conveni marc o de qualsevol de les seues pròrrogues. Respecte a les pròrrogues dels respectius protocols d'adhesió, caldrà ajustar-se al que disposa la clàusula setena d'aquest conveni marc.  
Catorze. Novació  
En el cas que entre en vigor alguna disposició legal o decisió judicial que puga afectar l'execució d'aquest conveni marc i els drets i obligacions de les parts ací establits, quedarà tàcitament modificat, sense necessitat de nou pacte entre les parts, i s'haurà d'interpretar i complir en endavant de manera que la norma en qüestió resulte correctament aplicada. No obstant això, en el cas que la norma implique la necessitat de modificar alguna clàusula del conveni marc a l'efecte d'ajustar-lo a aquesta, ambdues parts es comprometen, en el termini màxim de trenta dies naturals des de l'entrada en vigor de la disposició legal o decisió judicial, a informar l'altra part i prendre les mesures necessàries a l'efecte de modificar els aspectes que requerisquen aquest ajustament. En el cas que no siga possible arribar a un acord sobre els termes en què haja de quedar modificat el conveni marc, se suspendrà l'eficàcia d'aquest en tant s'obté aquell.  
Quinze. Natura i jurisdicció  
Aquest conveni té natura administrativa, i es regeix en la seua interpretació i desenvolupament per l'ordenament jurídic administratiu, amb expressa submissió de les parts a la jurisdicció contenciosa administrativa.  
Setze. Causes de resolució del conveni  
Aquest conveni es resoldrà:  
- Per transcurs del termini fixat com a duració en aquest conveni.  
- Per mutu acord de les parts que intervenen en el conveni.  
- Per impossibilitat d'aconseguir l'objecte o la finalitat prevista en aquest conveni.  
- Per qualsevol de les causes de resolució previstes en el marc normatiu vigent.  
- Per falta de viabilitat econòmica o tècnica d'Ecovidrio.  
- Per suspensió, caducitat o revocació de l'autorització del sistema integrat de gestió per part de la Conselleria de Medi Ambient, Aigua, Urbanisme i Habitatge.  
- Per determinació unilateral de la Conselleria de Medi Ambient, Aigua, Urbanisme i Habitatge, qui podrà desistir d'aquest conveni marc sempre que concórrega una causa justificada d'interés públic i Ecovidrio no haja complit els termes i les obligacions assumits per raó d'aquest.  
La producció de qualsevol supòsit dels anteriorment previstos, donarà lloc a la corresponent indemnització de danys i perjudicis a favor de la part que no haja incomplit i a càrrec de la part l'acció o omissió de la qual l'haja motivat.  
Dèsset. Efectes de la rescissió o resolució anticipada del conveni marc  
En el cas que en el moment que s'inste la rescissió d'aquest conveni marc, en alguna de les formes previstes en la clàusula anterior, les entitats locals hagen prestat serveis de recollida i gestió de residus d'envasos de vidre que es troben pendents de pagament, Ecovidrio haurà de pagar la corresponent compensació econòmica a les esmentades entitats locals.   
Divuit. Causes de resolució de l'adhesió de les entitats locals  
Seran causa de resolució de l'adhesió de les entitats locals:  
- L'incompliment de les obligacions que corresponen a les entitats locals adherides a aquest conveni marc.  
- El desistiment voluntari de les entitats locals a l'adhesió d'aquest conveni marc.  
- Qualsevol de les causes previstes en el marc normatiu vigent.  
Dènou. Règim transitori per a compromisos econòmics pendents  
Les entitats locals, com també les entitats titulars de les plantes de valorització de residus que hagen meritat fins a la data drets econòmics no satisfets per raó del Conveni marc en data 20 de desembre de 2004, entre la Generalitat, mitjançant la Conselleria de Medi Ambient i Ecovidrio, pels conceptes de recollida selectiva i transport de residus d'envasos de vidre recollits en els corresponents contenidors específics, recuperació de materials a partir de la recollida en massa, o qualsevol altre concepte relatiu al conveni marc, disposaran d'un termini de nou mesos a partir de l'entrada en vigor d'aquest conveni marc per a la presentació davant d'Ecovidrio de les cartes de pagament i documentació complementària necessària.  
Una vegada transcorregut el termini indicat en l'apartat anterior, els compromisos econòmics d'Ecovidrio que no hagen sigut degudament reclamats, quedaran sense efecte.  
I en prova de conformitat amb quant antecedeix, ambdues parts subscriuen aquest conveni marc, per quadruplicat exemplar, en el lloc i la data expressats en l'encapçalament.  
El conseller de Medi Ambient, Aigua, Urbanisme i Habitatge  
José Ramón García Antón  
El director general d'Ecovidrio  
Javier Puig de la Bellacasa Alberola  
Annex I  
Protocols d'adhesió   
Model A  
Protocol d'adhesió per a   
entitats locals d'àmbit municipal  
Mitjançant aquest protocol, l'entitat local ..............................., s'adhereix al conveni marc firmat amb data ....... de ......... de 2009 entre la Generalitat, mitjançant de la Conselleria de Medi Ambient, Aigua, Urbanisme i Habitatge, i Ecovidrio, d'acord amb el que disposa l'article 9 de la Llei 11/1997, de 24 d'abril, d'envasos i residus d'envasos, i assumeix tots els compromisos i les condicions que s'hi defineixen.  
Prèviament a la firma d'aquest protocol, el ple de la corporació, en sessió celebrada en data ......................... ha adoptat aquest acord pel qual s'accepten les condicions del conveni marc esmentat.  
Atés que l'autorització a Ecovidrio preveu que les entitats locals puguen participar voluntàriament en el sistema integrat de gestió autoritzat, aquesta es fa efectiva mitjançant l'adhesió al conveni marc subscrit entre la Generalitat, mitjançant la Conselleria de Medi Ambient, Aigua, Urbanisme i Habitatge, i Ecovidrio.  
1. Recollida selectiva monomaterial de residus d'envasos de vidre  
Respecte a la recollida i el transport dels residus d'envasos de vidre procedents de la recollida selectiva, l'entitat local firmant opta per:  
(transcriviu únicament l'opció escollida)  
1. Realitzar la gestió integral de la recollida selectiva dels residus d'envasos de vidre mitjançant una entitat diferent d'Ecovidrio. Per tant, l'entitat local assumeix la responsabilitat de recollir i transportar el vidre fins a la instal·lació receptora assignada que figura en l'annex III d'aquest conveni marc, com també la de mantenir, netejar i reparar els contenidors tipus iglú adscrits a aquest servei.   
2. Encarregar la gestió integral de la recollida selectiva de residus d'envàs de vidre a Ecovidrio, qui haurà de realitzar les operacions de recollida i transport del vidre, com també el manteniment, la neteja i la reparació dels contenidors tipus iglú.   
2. Coneixement del conveni marc  
L'entitat local firmant coneix el contingut d'aquest conveni marc entre la Generalitat, mitjançant la Conselleria de Medi Ambient, Aigua, Urbanisme i Habitatge, i Ecovidrio, inclosos tots els annexos, i queda obligada pel contingut d'aquest.  
3. Vigència del protocol d'adhesió  
Aquest protocol d'adhesió entrarà en vigor a la firma i tindrà una duració inicial fins al final de la vigència del conveni marc, i quedarà automàticament renovat en tots els seus termes en el cas de pròrroga o renovació, de conformitat amb el que estableix la clàusula deu, excepte el cas que el consorci adherit adopte acord exprés en sentit contrari mitjançant el ple, en el termini màxim de tres mesos a partir de l'endemà que reba la comunicació d'aquesta pròrroga o renovació per part de la Conselleria de Medi Ambient, Aigua, Urbanisme i Habitatge. En aquest cas, haurà de ser remés el certificat de l'acord plenari adoptat a la Conselleria de Medi Ambient, Aigua, Urbanisme i Habitatge en el termini màxim de quinze dies naturals comptadors a partir de l'endemà de l'adopció.  
4. Resolució del protocol d'adhesió  
Són causes de resolució d'aquest protocol d'adhesió aquelles que es detallen en la clàusula setze d'aquest conveni marc.   
I en prova de conformitat amb quant antecedeix, el Sr. /la Sra. , alcalde-president/alcaldessa-presidenta de ............................, facultat/facultada per acord del ple de la corporació de data ................., subscriu aquest protocol d'adhesió per duplicat exemplar.  
................., ...... de ...................... de 200...  
(Lloc i data)  
(Signatura) l'alcalde-president/l'alcaldessa-presidenta de ..........  
   
Model B  
Protocol d'adhesió   
Per a entitats locals d'àmbit supramunicipal  
Mitjançant aquest protocol, l'entitat local ..............................., s'adhereix al conveni marc firmat amb data ....... de ......... de 2008, entre la Generalitat, mitjançant la Conselleria de Medi Ambient, Aigua, Urbanisme i Habitatge, i Ecovidrio, d'acord amb el que disposa l'article 9 de la Llei 11/1997, de 24 d'abril, d'envasos i residus d'envasos, i assumeix tots els compromisos i les condicions que s'hi defineixen.  
Prèviament a la firma d'aquest protocol, el ple de la corporació, en sessió celebrada en data ......................... ha adoptat aquest acord pel qual s'accepten les condicions de l'esmentat conveni marc, les quals seran aplicables a totes les entitats locals que, després de la delegació expressa prèvia, es detallen a continuació:  
(transcriviu la llista d'ajuntaments a què representa per a aquesta opció)  
- ....  
Atés que l'autorització a Ecovidrio preveu que les entitats locals puguen participar voluntàriament en el sistema integrat de gestió autoritzat, aquesta es fa efectiva mitjançant l'adhesió al Conveni marc subscrit entre la Generalitat, mitjançant la Conselleria de Medi Ambient, Aigua, Urbanisme i Habitatge, i Ecovidrio.  
1. Recollida selectiva monomaterial de residus d'envasos de vidre  
Respecte a la recollida i el transport dels residus d'envasos de vidre procedents de la recollida selectiva, l'entitat local firmant opta per:  
(transcriviu únicament l'opció escollida)  
1. Realitzar la gestió integral de la recollida selectiva dels residus d'envasos de vidre mitjançant una entitat diferent d'Ecovidrio. Per tant, l'entitat local assumeix la responsabilitat de recollir i transportar el vidre fins a la instal·lació receptora assignada que figura en l'annex III d'aquest conveni marc, com la de mantenir, netejar i reparar els contenidors tipus iglú adscrits a aquest servei.   
2. Encarregar la gestió integral de la recollida selectiva de residus d'envàs de vidre a Ecovidrio, qui haurà de realitzar les operacions de recollida i transport del vidre, com també el manteniment, la neteja i la reparació dels contenidors tipus iglú.   
2. Coneixement del conveni marc  
L'entitat local firmant coneix el contingut d'aquest conveni marc entre la Generalitat, mitjançant la Conselleria de Medi Ambient, Aigua, Urbanisme i Habitatge, i Ecovidrio, inclosos tots els annexos, i queda obligat pel seu contingut.  
3. Vigència del protocol d'adhesió  
Aquest protocol d'adhesió entrarà en vigor a la firma i tindrà una duració inicial fins al final de la vigència del conveni marc, i quedarà automàticament renovat en tots els seus termes en el cas de pròrroga o renovació, de conformitat amb el que estableix la clàusula tretze, excepte el cas que el consorci adherit adopte acord exprés en sentit contrari mitjançant el ple, en el termini màxim de tres mesos a partir de l'endemà que reba la comunicació de la pròrroga o renovació per part de la Conselleria de Medi Ambient, Aigua, Urbanisme i Habitatge. En aquest cas, haurà de ser remés el certificat de l'acord plenari adoptat a la Conselleria de Medi Ambient, Aigua, Urbanisme i Habitatge en el termini màxim de quinze dies naturals comptadors a partir de l'endemà de l'adopció.  
4. Resolució del protocol d'adhesió  
Seran causes de resolució d'aquest protocol d'adhesió aquelles que es detallen en la clàusula setze d'aquest conveni marc.   
I en prova de conformitat amb quant antecedeix, el Sr./la Sra. , president/presidenta de l'entitat local............................, facultat/facultada per acord del ple de la corporació de data ................., subscriu aquest protocol d'adhesió per duplicat exemplar.  
................., ...... de ...................... de 200...  
(Lloc i data)  
(Signatura): President/Presidenta de ......................  
Annex II  
Especificacions tècniques  
1. Recollida selectiva monomaterial en contenidor tipus iglú  
1.1.Característiques bàsiques dels contenidors tipus iglú  
Els contenidors tipus iglú dissenyats per a la recepció de residus d'envasos de vidre, han de ser tancats i fàcilment identificables, amb boques accessibles i una relació superfície/capacitat favorable.  
Han d'estar fabricats en polièster reforçat amb fibra de vidre i han d'oferir les suficients garanties de resistència a les exigències mecàniques a què estaran sotmesos durant la seua vida útil.   
Totes els contenidors de polietilé han de ser substituïts durant el període de vigència d'aquest conveni marc per contenidors de polièster reforçat amb fibra de vidre.   
Els contenidors instal·lats han de complir els requeriments següents:  
- Quan el cos siga de polièster reforçat amb fibra de vidre la composició ha de ser aproximadament d'un 30% de fibra de vidre i un 70% de resina, la fibra ha de ser d'una riquesa mitjana de 1,5 kg/m² i l'acabament ha d'estar reforçat per a millorar el comportament a la intempèrie. Sotmesos a assaig i prenent com a matriu una proveta de 1,5-3 mm de grossària, la resistència a la flexió (UNE 53381) ha d'estar entre 63-1260 kg/cm², la resistència a la tracció (UNE 53695) ha d'estar entre 560-1260 kg /cm², la resistència a la compressió (DIN 53677) ha d'estar entre 1050-1750 kg/cm², la resistència a l'impacte (DIN 53798) ha d'estar entre 0,26-0,78 kg/cm², la resistència a la calor contínua (DIN 53456) ha d'estar entre 65,5-176ºC i la temperatura de deformació sota càrrega (UNE 53324) ha d'estar a 82ºC. Ha de suportar una càrrega de 1.500 kg, ha de tenir una duresa BARCOL (UNE 53933) de 40 i un gruix de campana de 3 mm.  
- Els ferramentes han de ser metàl·liques, d'acer inoxidable o galvanitzat, i el cable ha de ser d'acer inoxidable.  
- El color dels contenidors tipus iglú ha de ser verd d'acord amb els estàndards habituals.  
- La grandària queda definida per les dimensions següents: altura total inferior a 1.990 mm, altura de la boca entre 1.400 i 1.500 mm i diàmetre de la boca entre 170 i 180 mm.  
- La capacitat oscil·larà entre un mínim de 2.500 i un màxim de 3.000 litres.  
Per a la recollida dels residus d'envasos de vidre del sector Horeca s'han d'instal·lar contenidors que han de mantenir, com a mínim, idèntics requeriments estructurals, característiques estètiques, informació impresa o llegendes, que els destinats a la recollida selectiva de residus d'envasos de vidre d'origen domiciliari. Han de tenir una única boca de descàrrega rectangular per als residus d'envasos de vidre del sector Horeca amb una altura entre 350 i 450 mm i una amplària d'entre 450 i 600 mm.  
Una vegada instal·lats, la boca destinada a la recollida dels residus d'envasos de vidre del sector Horeca ha d'estar orientada de manera que se'n facilite la descàrrega.  
De la mateixa manera, Ecovidrio ha de facilitar als establiments del canal Horeca les eines suficients perquè aquests puguen depositar els residus d'envasos de vidre en els contenidors de la via pública, descàrrega i en condicions adequades des del punt de vista sanitari, ambiental i de seguretat laboral.   
No poden ser instal·lats contenidors d'ús exclusiu per a la recollida dels residus d'envasos de vidre del sector Horeca.   
Els contenidors tipus iglú han d'estar proveïts de llegendes, situades en ambdues cares i pròximes a les boques, en les quals s'ha d'indicar de forma clara el tipus d'envasos que s'ha de depositar-hi a l'interior. En cap cas poden portar llegendes que facen referència als operadors i, si a l'entrada en vigor d'aquest conveni marc les porten, han de ser eliminades en un termini no superior a dos mesos.   
Tots els contenidors han d'incloure la imatge corporativa de la conselleria competent en matèria de medi ambient vigent en cada moment, segons la proposta de la Generalitat.   
La descàrrega s'ha de realitzar mitjançant un sistema dotat de les màximes seguretats, mitjançant eslingues que permeten l'abatiment de les comportes de la base, pivotant sobre el seu eix central en dues meitats amb un angle d'obertura mínim de 45º. Aquesta operació ha de poder efectuar-la un sol operari i ha de poder realitzar-se en un temps màxim de 3 minuts, incloses l'enganxada i la desenganxada.   
Qualsevol variació en les característiques estructurals dels contenidors per a la recollida dels residus d'envasos de vidre comentades en aquest apartat, inclòs el model, color o les llegendes, ha de ser prèviament comunicada a la Conselleria de Medi Ambient Aigua, Urbanisme i Habitatge, la qual ha d'autoritzar expressament el canvi.  
1.2. Recollida i transport  
S'ha de realitzar una recollida selectiva monomaterial per als residus d'envasos de vidre mitjançant contenidors tipus iglú anteriorment descrits, situats en les àrees d'aportació o en aquells punts considerats amb suficient potencial de recollida, a proposta de les entitats locals i consorcis. Ecovidrio ha de facilitar quanta ajuda tècnica siga necessària a les entitats locals i consorcis per a la ubicació més idònia dels contenidors.  
Els vehicles destinats al transport dels residus d'envasos de vidre fins a les instal·lacions receptores han de tenir la caixa oberta per a la descàrrega del contenidor tipus iglú, una ploma i enganxall, i en cap cas poden ser els mateixos que els emprats per al transport dels residus en massa. Aquests camions han d'estar lliures de materials contaminants del vidre, com ara porcellana, ceràmica, taulells, terra, grava, ciment, fusta, metalls o altres.   
1.3. Manteniment, reparació i reposició  
Per a garantir la plena operativitat dels contenidors tipus iglú per a la recollida selectiva de residus d'envasos de vidre instal·lats en la via pública s'han de reparar els danys o desperfectes que s'hi produïsquen tan aviat com se'n tinga constància, sense perjudici del corresponent manteniment preventiu.   
Aquestes operacions s'han de complementar amb la llavada dels contenidors tipus iglú amb una freqüència mínima de dues vegades l'any.   
En el cas que el deteriorament dels contenidors tipus iglú per a la recollida selectiva de residus d'envasos de vidre siga tal que n'impedisca la reparació, Ecovidrio ha de reposar a càrrec seu aquests contenidors, sense cap cost per a les entitats locals i consorcis, amb una taxa de reposició anual del 7% sobre el parc de contenidors disponible a cada municipi. No obstant això, Ecovidrio ha de substituir totes les unitats posades a servei al final de la seua vida útil, estimada en 15 anys,  
A l'efecte d'aquest conveni marc s'entén per reposició el canvi o substitució d'un contenidor que, pel seu estat de deteriorament, no està en condicions de complir la funció d'emmagatzemar residus d'envasos de vidre en la via pública amb les mínimes condicions de seguretat per a les persones, els vehicles, la resta de mobiliari urbà o per als operadors encarregats de la gestió dels residus d'envasos de vidre continguts en aquest.  
Ecovidrio ha de portar un control de les unitats substituïdes en concepte de reposició en el qual s'ha de fer constar, com a mínim:  
- Municipi en què es realitza cada substitució.  
- Data de cada substitució.  
- Descripció de l'estat del contenidor en el moment en què es substitueix, inclosa, si escau, referència gràfica.  
- Document que acredite la substitució.  
En aquest sentit, ha de presentar davant de la comissió de seguiment d'aquest conveni marc un informe en què es detalle, per trimestre, la informació anterior, o davant de la Conselleria de Medi Ambient, Aigua, Urbanisme i Habitatge, a requeriment d'aquesta.   
Ecovidrio queda eximida de compensar les entitats locals i consorcis per l'amortització i les càrregues financeres de la reposició i la nova implantació de contenidors tipus iglú per a la recollida selectiva de vidre.  
1.4. Condicions d'acceptació dels envasos de vidre  
Els residus d'envasos de vidre de què es fa càrrec Ecovidrio han de tenir la procedència següent:  
- domicilis particulars  
- sector Horeca  
- separació en plantes de valorització de residus urbans.  
Queden exclosos, i per tant no han de depositar-se en els contenidors específics per a la recollida selectiva de residus d'envasos de vidre,:  
- porcellana, ceràmica, gres, taulells, terra, grava, ciment, fusta, metalls, etc.  
- Tots els vidres especials com ara: vidres blindats, parabrises, pantalles de televisió i ordinador, peretes, llums de vidre, vaixelles, vidres opalins, espills, vidres opacs i de colors, vitroceràmiques, etc.  
- No s'admetrà cap residu de vidre de què se sospite que pot contenir plom en la composició.  
Les especificacions que han de complir els residus dels envasos de vidre són:  
- No contenir més del 5% en pes amb una grandària inferior a 1 cm.  
- La presència anormal de terra, pedres i altres fins serà causa de rebuig sistemàtic dels lliuraments.  
- No contenir més del 2% en pes d'impureses.  
- No contenir més del 0,5% en pes de materials infusibles com ara els enumerats en l'epígraf a). Aquest 0,5% es considera inclòs dins del 2% esmentat en el punt anterior.  
- No contenir gravetes.  
En aquest sentit, l'optimització del sistema exigeix establir un mètode doble de mostratge i controls de qualitat del casc de vidre.  
Mostratge  
- Homogeneïtzar la partida que s'ha de controlar.  
- Prendre en diversos punts de la partida 200 kg de vidre.  
- Estendre aquests 200 kg sobre un sòl net i no contaminat.  
- Dividir el lot en 4 sectors iguals.  
- Prendre de dos sectors oposats dues mostres de 50 kg cada una.  
Controls  
- Control de la granulometria: la mostra de 50 kg és passada per un tamís d'1 cm, i s'anota el pes del que ha passat:  
. Si el pes és inferior a 2,4 kg, s'accepta.  
. Si el pes és superior a 2,6 kg, es rebutja.  
. Si aquest pes està entre ambdues quantitats, es repeteix l'assaig amb la segona mostra, i la suma dels pesos ha de ser inferior a 5 kg perquè siga acceptada.  
- Control d'impureses: de la mostra de 50 kg se separen i pesen totes les impureses; d'aquest conjunt, al seu torn, es tornen a separar les impureses d'infusibles, que també es pesen.  
. Regles de conformitat -C- i de no conformitat -NC.  
Primer: mostra de 50 kg  
  
   
Segon: mostra de 50 kg (s'aplica quan el resultat es troba entre ambdós valors). El resultat d'aquesta segona anàlisi s'acumula al primer.  
  
En el cas de lliurament no conformes amb les especificacions, s'ha d'informar l'entitat local o consorci corresponent perquè, conjuntament, es busque la font de contaminació i s'habiliten els mitjans necessaris per a evitar-la.  
En cas de conflicte, Ecovidrio i les entitats locals i consorcis se sotmetran a l'arbitri de la Conselleria de Medi Ambient, Aigua, Urbanisme i Habitatge.   
2. Recollida selectiva monomaterial en contenidor soterrat  
2.1. Definició de contenidor soterrat  
A l'efecte d'aquest conveni marc, s'entén per contenidors soterrats per a la recollida selectiva de residus d'envasos de vidre aquells contenidors que, instal·lats en la via pública, estan totalment o parcialment sota la superfície d'aquesta, disposen d'un sistema automàtic de hissat i presenten boques accessibles per als ciutadans.   
Aquests contenidors han d'estar proveïts de llegendes, situades en les boques, en les quals s'indique de forma clara el material que ha de depositar-s'hi.  
2.2 Recollida i transport  
Les entitats locals i consorcis que disposen de contenidors soterrats per a la recollida de residus d'envasos de vidre i que hagen optant per delegar la gestió en Ecovidrio, d'acord amb el que estableix l'annex I d'aquest conveni marc, han de presentar a la comissió de seguiment un document descriptiu del servei que s'ha de prestar, el qual ha de contenir com a mínim un pla de situació de les unitats instal·lades i una descripció del model de contenidor en què s'indique la capacitat i el sistema d'hissada i el temps d'aquesta maniobra.  
Ecovidrio s'ha de fer càrrec de la recollida d'un nombre d'aquests contenidors no superior al 10% del total del parc de contenidors tipus iglú, sempre que complisquen els mínims d'eficàcia atribuïts a aquests pel que fa a la relació volum/temps de buidatge -800 litres/minut-, excepte acord exprés entre les parts.   
2.3. Manteniment, reparació i reposició  
Per a garantir la plena operativitat dels contenidors soterrats, les entitats locals i els consorcis han de netejar-los i reparar els danys o desperfectes que s'hi produïsquen, tan prompte com se'n tinga constància, sense perjudici del corresponent manteniment preventiu.   
El manteniment, la reparació i la reposició d'aquests contenidors ha d'anar, en tots els casos, a càrrec de les entitats locals i consorcis, per la qual cosa Ecovidrio queda eximida de compensar-les per aquestes labors o per l'amortització i les càrregues financeres de la reposició i nova implantació de contenidors soterrats per a la recollida selectiva de vidre.  
3. Instal·lacions receptores  
A l'efecte del lliurament dels residus d'envasos de vidre generats en els domicilis particulars i pel sector Horeca recollits en contenidor específic, com també els separats en plantes de valorització de residus urbans, s'estableixen els punts de descàrrega següents:  
- TETma  
Carretera de la Vall d'Alba a Bell-lloc, km 5  
12180 la Vall d'Alba, Castelló.  
Tel: 390554885  
Fax: 914744792  
- Gonzalo Mateo SL  
Polígon industrial Sepes c/ Kepler, 11 i 12  
46259 Port de Sagunt, València  
Tel: 449510202  
Fax:212437712  
- Camacho Recycling SL  
Partida Canastell núm. 282 B  
03089 Sant Vicent del Raspeig, Alacant  
Tel: 438755418  
Fax: 132804518  
No obstant això, si en el transcurs de la vigència d'aquest conveni marc i amb l'objectiu de donar un millor servei, hi ha algun canvi o ampliació dels punts de descàrrega indicats, s'ha de comunicar el fet a les entitats locals i consorcis afectats, com també les compensacions econòmiques d'aplicació en cada cas.  
Annex III  
Condicions econòmiques  
Els conceptes, imports i requisits d'aquest annex entraran en vigor, amb caràcter general, l'1 de gener de 2009.  
A continuació s'estableixen els conceptes que serviran com a referència a l'hora de calcular la contribució econòmica d'Ecovidrio.  
1. Càlcul de les compensacions econòmiques per la recollida selectiva de residus d'envasos de vidre  
1.1. Població considerada  
A l'efecte d'aquest conveni marc s'han caracteritzat els municipis de la Comunitat Valenciana en tres grups poblacionals, prenent com a referència vàlida l'última població de dret publicada per l'INE i assignant una ràtio de contenerització de referència a cada grup:  
Tipus urbà: municipis amb població superior als 50.000 habitants. Ràtio de contenerització 1/400.  
Tipus semiurbà: municipis amb població entre 5.000 i 50.000 habitants. Ràtio de contenerització 1/350.  
Tipus rural: municipis amb població inferior a 5.000 habitants. Ràtio de contenerització 1/250.  
1.2. Distància al punt de descàrrega  
Per a garantir el reciclatge final dels residus d'envasos de vidre recollits selectivament a la Comunitat Valenciana, les entitats locals han de lliurar-los en els punts de descàrrega assignats en el quadre adjunt.   
A l'efecte d'aquest conveni marc la distància entre cada entitat local i el punt de descàrrega assignat serà la calculada en el Mapa oficial de carreteres 2007 del Ministeri de Foment. Per al càlcul dels temps, com a trajecte d'anada, s'ha considerat una velocitat mitjana del vehicle recol·lector de 60 km/h en tot el recorregut.   
  
2. Compensacions econòmiques per la gestió integral de la recollida selectiva de residus d'envasos de vidre  
Supòsit 1: els consorcis i altres entitats locals realitzen la gestió integral de la recollida selectiva dels residus d'envasos de vidre mitjançant una entitat diferent d'Ecovidrio  
En aquest primer supòsit aniran a càrrec dels consorcis i altres entitats locals les despeses pròpies de les operacions de recollida i transport, els costos relatius a neteja i manteniment dels contenidors, com també els referits a inversions en vehicles de recollida i transport, inclosa la mà d'obra corresponent a reparació d'avaries, manteniment, combustible, matriculació assegurances o reposició de vehicles, despeses d'estructura i despeses generals.   
A aquests imports se'ls ha descomptat un valor unitari fix en concepte d'estalvi per eliminació a abocador que es fixa en 1,44 €/t, per la qual cosa les compensacions econòmiques per la gestió integral són les que segueixen:   
  
Els temps s'han d'entendre com a trajecte d'anada a la planta assignada.  
Supòsit 2: Els consorcis i altres entitats locals encarreguen la gestió integral de la recollida selectiva de residus d'envàs de vidre a Ecovidrio  
En aquest segon supòsit, i segons la delegació expressa dels consorcis i altres entitats locals en Ecovidrio, les despeses pròpies de les operacions de recollida i transport dels envasos i residus d'envasos de vidre, de la neteja i manteniment dels contenidors tipus iglú i de les inversions en vehicles de recollida i transport, inclosa la mà d'obra corresponent a reparació d'avaries, manteniment, combustible, matriculació, assegurances o reposició de vehicles, despeses d'estructura i despeses generals, van a càrrec d'Ecovidrio.   
No és procedent, en aquest cas, cap compensació econòmica d'Ecovidrio als consorcis i altres entitats locals, i tampoc no és exigible el pagament per aquest concepte dels consorcis i altres entitats locals a Ecovidrio.  
3. Aportacions econòmiques referides a campanyes d'informació i sensibilització ciutadana  
La Conselleria de Medi Ambient, Aigua, Urbanisme i Habitatge i Ecovidrio han de realitzar campanyes d'informació i sensibilització conjuntament, a fi de conscienciar els ciutadans sobre la separació en origen com a requisit imprescindible per a una recollida selectiva de residus d'envasos de vidre eficaç i efectiva.   
Amb aquest objectiu Ecovidrio ha d'aportar una quantitat anual per a la realització d'aquestes campanyes que es calcularà en funció de la suma total de la població vinculada dels municipis de la Comunitat Valenciana. La quantia d'aquesta aportació es fixa en 0,10 € per habitant i any -IVA no inclòs-. Per a obtenir la població vinculada d'un any determinat es prendrà com a referència l'última dada disponible oferida per l'INE de població vinculada i de població empadronada a la Comunitat Valenciana per a un mateix any, i es realitzarà una projecció lineal a l'any objecte de càlcul.   
L'àmbit territorial de totes les campanyes serà la Comunitat Valenciana, per la qual cosa es farà sempre en castellà i valencià. La traducció dels textos al valencià correspon a la Conselleria de Medi Ambient, Aigua, Urbanisme i Habitatge.  
Ecovidrio ha de posar a disposició de la Conselleria de Medi Ambient, Aigua, Urbanisme i Habitatge, si així ho requereix, una guia de comunicació que contindrà els materials publicitaris i missatges de la campanya de comunicació que s'han d'aplicar, amb caràcter general, en l'àmbit de la Comunitat Valenciana. Per a mantenir la uniformitat dels materials i missatges de la campanya de comunicació a tota la Comunitat Valenciana, qualsevol canvi sobre aquests elements haurà de ser prèviament aprovat per la comissió de seguiment.  
Amb caràcter general, les campanyes de comunicació s'executaran en la seua totalitat i es facturaran durant l'any natural, i podran prorrogar-se tres mesos per acord de la comissió de seguiment, a comptar de l'inici de la campanya de comunicació. En cap cas podran acumular-se fons de comunicació per un període superior a l'any posterior al que corresponguen.  
Al gener de cada any Ecovidrio haurà d'informar la comissió de seguiment dels pagaments pendents de l'any natural anterior. A partir de la data d'enviament de la comunicació per part d'Ecovidrio, començarà a comptar un termini de nou mesos per a la presentació de factures pels pagaments pendents, si és el cas.   
Durant el primer trimestre de cada any la comissió de seguiment ha d'aprovar un pla de comunicació general per a l'any en curs, i ha de concretarà la distribució de tots els fons disponibles, fins i tot, i si és el cas, els destinats als consorcis i altres entitats locals.  
Si per raó del que s'ha acordat en la Comissió de Seguiment, part dels fons poden ser utilitzats per les entitats locals adherides al conveni, aquestes disposaran fins al 30 d'abril per a sol·licitar la realització d'accions locals de comunicació a càrrec dels fons previstos en el conveni per a l'any en curs, i en la sol·licitud esmentada han de concretar l'objecte, l'abast, els materials i el pressupost de cada acció. Si transcorregut aquest termini, alguna entitat local no ha remés petició formal a la comissió de seguiment, els fons corresponents passaran a incrementar aquells disponibles per la Conselleria de Medi Ambient, Aigua, Urbanisme i Habitatge o, en cas d'acord, podran ser executats directament per Ecovidrio en campanyes o reforços d'àmbit autonòmic. Si l'import és insuficient per a realitzar o reforçar una campanya de comunicació adequada, aquests fons se sumaran a les aportacions globals de l'any següent de la Conselleria de Medi Ambient, Aigua, Urbanisme i Habitatge.  
Les entitats locals la petició de les quals haja sigut aprovada per la comissió de seguiment han de d'efectuar les campanyes de comunicació al llarg de l'any natural corresponent, prorrogable tres mesos, i han de complir els mateixos terminis de facturació. Si acabats aquests terminis, alguna entitat local no ha efectuat les accions i presentat les factures corresponents, perdrà el dret a percebre els fons corresponents, que passaran a sumar-se a les aportacions globals de la Conselleria de Medi Ambient, Aigua, Urbanisme i Habitatge.   
4. Compensacions econòmiques per la recuperació de residus d'envasos de vidre en les plantes de compostatge  
A petició expressa de les entitats titulars/explotadores de les plantes de valorització de residus urbans autoritzades a la Comunitat Valenciana, Ecovidrio quedarà obligat a fer-se càrrec de la recepció dels residus d'envasos de vidre recuperats i ha de satisfer per aquest concepte les mateixes quantitats que figuren en aquest annex III, com a compensacions per la recollida i el transport de residus d'envasos de vidre, aplicades als municipis en què es troben ubicades aquestes instal·lacions.  
Es produirà la transferència de titularitat d'aquests residus d'envasos de vidre en el moment del lliurament en les corresponents instal·lacions receptores, complint les condicions d'acceptació del material que figuren en l'annex II.  
5. Condicions generals  
5.1. Vigència d'aquestes condicions econòmiques  
Les condicions econòmiques d'aquest annex començaran a regir des de la firma d'aquest conveni marc i es mantindran en vigor durant tota la vigència, coincident amb el termini d'autorització administrativa com a sistema integrat de gestió de residus d'envasos de vidre per a operar a la Comunitat Valenciana a Ecovidrio, que venç el 20 juny de 2013.  
Durant aquest període de temps no escaurà la revisió de preus, en haver-se inclòs ja en la determinació de les compensacions econòmiques l'evolució dels preus en els anys 2008-2013 a través de preus mitjans ponderats.  
5.2. Facturació, documentació justificativa i pagament per part d'Ecovidrio  
Les entitats locals han de facturar d'acord amb els criteris acordats a continuació:  
- Les entitats locals que hagen optat per realitzen la gestió integral de la recollida selectiva dels residus d'envasos de vidre a través d'una entitat diferent d'Ecovidrio han d'enviar una factura, segons format facilitat per Ecovidrio, acompanyada del resum d'albarans d'entrada en les instal·lacions receptores assignades en l'annex II d'aquest conveni marc. Aquesta documentació, que s'ha de presentar firmada i segellada, ha de ser remesa al Departament de Comptabilitat d'Ecovidrio, c/ General Oráa 3, 2n, 28615 Madrid.  
- La transferència d'aquestes compensacions l'efectuarà Ecovidrio a les entitats locals, per l'import de les factures emeses per aquestes, en el termini màxim de 30 dies naturals comptadors des de la data d'emissió d'aquestes.   
- En cas de rebre Ecovidrio la documentació incompleta o mal emplenada requerirà a l'entitat local, en un termini màxim de deu dies, mitjançant correu certificat amb justificant de recepció, a l'efecte que presente la documentació necessària. En aquest cas, s'entendrà que el termini màxim de 30 dies comptarà des de la recepció de la documentació completa per part d'Ecovidrio.   
Ecovidrio ha de portar un registre de les incidències succeïdes per aquest concepte que haurà de presentar, si hi ha requeriment exprés, davant de la Conselleria de Medi Ambient, Aigua, Urbanisme i Habitatge.  
6. Programa d'I+D+I  
Ecovidrio posarà en marxa un programa d'I+D+I amb la corresponent dotació pressupostària, en el qual s'han de preveure, com a mínim, les actuacions següents:  
- Estudi sobre la densitat mitjana dels residus d'envasos de vidre en contenidor específic. A fi d'objectivar les dades de referència per al càlcul de les compensacions econòmiques recollides en l'apartat 2 d'aquest annex, s'ha de dur a terme un estudi estadístic de la densitat del vidre en contenidor específic, i s'han de tenir en compte els tres grups poblacionals considerats. Els resultats obtinguts en aquest estudi seran aplicables a les fórmules de càlcul de preus que generen el quadre de compensacions econòmiques recollides en aquest annex. Aquest estudi ha d'estar acabat el primer trimestre de 2009.  
- Estudi del contingut de residus d'envasos de vidre en planta de valorització de residus urbans. A fi de comprovar el compliment dels objectius de reducció, reciclatge i valorització, marcats en el Reial decret 252/2006, de 3 de març, pel qual es revisen els objectius de reciclatge i valorització establits en article 5 de la Llei 11/1997, de 24 d'abril, en l'àmbit territorial de la Comunitat Valenciana es durà a terme un estudi de camp per a quantificar els residus d'envasos de vidre que no són recollits selectivament i que entren en les plantes de valorització de residus urbà de la Comunitat Valenciana. Aquest estudi, que haurà d'estar acabat abans de gener de 2010, servirà de referència per a avaluar el compliment dels objectius anteriorment indicats.  
- Prova pilot sobre tecnologies de control d'ompliment de contenidors de recollida selectiva de residus d'envasos de vidre. A fi d'assegurar un correcte servei en la recollida de residus d'envasos de vidre en contenidor específic, Ecovidrio posarà en marxa una prova pilot a la Comunitat Valenciana, que haurà de comprovar l'eficàcia de les tecnologies de control d'ompliment de contenidors disponibles en el mercat. Aquesta prova haurà de posar-se en marxa durant la vigència d'aquest conveni marc, de mutu acord entre les parts i els resultats podran servir de referència per a la millora futura del servei.  
- Grup de treball per a l'estudi de tecnologies de reconeixement de vidre en plantes de valorització de residus urbans. A fi que les instal·lacions de valorització de residus urbans posades en marxa a iniciativa dels consorcis de residus urbans de la Comunitat Valenciana siguen capaces de recuperar residus d'envasos de vidre en les millors condicions tècniques disponibles en el mercat, Ecovidrio posarà en marxa un grup de treball per a l'estudi de les tecnologies de reconeixement de vidre, el qual ha d'estar obert a la participació dels consorcis de residus o de les entitats adjudicatàries dels seus projectes de gestió, i en el qual també ha d'estar representada la Conselleria de Medi Ambient, Aigua, Urbanisme i Habitatge.